สังคมข่าวหุ้น
*รอลุ้นผลประชุมเฟด
28 ต.ค. 2562

เกียรติก้อง ว่องไวยากร
*รอลุ้นผลประชุมเฟด
*นักลงทุนเฝ้าติดตามผลการประชุมเฟดในวันที่ 29-30 ต.ค.นี้ คาดการณ์ว่าเฟดจะปรับลดอัตราดอกเบี้ยลงอีก 0.25% ในการประชุมครั้งนี้ ช่วยกระตุ้นการลงทุนในตลาดหุ้นทั่วโลก ส่วนสงครามการค้าระหว่างทรัมป์กับจีน ใกล้สะเด็ดน้ำยกแรก ด้านอียูยอมยืดเวลาให้อังกฤษ กรณี BREXIT ออกไปปีหน้า ขณะที่ผลกระทบตัดสิทธิ GSP ไทยไม่รุนแรงอย่างที่คาดไว้ ดังนั้นโอกาสที่หุ้นจะไปต่อมีสูง แนวรับ 1,590 จุด แนวต้าน 1,605 จุด
*ไล่เก็บหุ้น SCB ของเสี่ยอาทิตย์ นันทวิทยา ประธานกรรมการบริหาร ธนาคารไทยพาณิชย์ คืน หลังเคลียร์ชัดปัญหาเอ็นพีแอล PACE ไม่นานก็คลี่คลาย ตั้งสำรองเต็ม 100% ไปแล้ว ที่เหลือก็เร่งเจรจาหาทางออกกัน มีหลายแนวทาง ทั้งแปลงหนี้เป็นทุนน่าจะง่ายสุด หาพันธมิตรรายใหม่มาเสริมทัพ หาเม็ดเงินมาใช้หนี้ที่จะครบกำหนดใช้หนี้ พฤศจิกายนนี้ แต่เชื่อว่าจะมีแนวทางการแก้ไขออกมาก่อนเส้นตาย ราคาหุ้น SCB ตอนนี้ก็ต่ำเตี้ยติดดิน โอกาสลงมีน้อย แต่ขึ้นมีเยอะกว่า ดังนั้นนักลงทุนจึงเริ่มเข้าทยอยเก็บหุ้นเข้าพอร์ต สิ้นปียังมีลุ้นจ่ายปันผลระหว่างกาลอีก หรืออย่างช้าก็ต้นปีหน้า หรืออาจมีการซื้อกิจการใหม่เข้ามาแทน SCBLIFE สร้างรายได้ทดแทนบริษัทประกันในอนาคต เป้าหมายราคา 150 บาท ส่วน KBANK ของเสี่ยปั้นอาการไม่ดีขึ้น นักลงทุนยังกังวลอนาคตแบงก์
*กลุ่มโรงไฟฟ้ายังไม่ฟื้น หลังร่วงหนักถล่มตลาดหุ้นไทยไปเมื่อปลายสัปดาห์ที่ผ่านมา มีเพียง GPSC ของชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ โกลบอล เพาเวอร์ ซินเนอร์ยี่ ราคาเด้งหลังจากร่วงหนักไปเมื่อวันศุกร์ที่ผ่านมา แต่อย่างไรก็ตาม นักวิเคราะห์ก็เตือนมาก่อนหน้านี้ ว่าราคาหุ้นกลุ่มนี้แพงเว่อร์แล้ว ดังนั้นน้องแมงเม่าควรจะระมัดระวังกันบ้างนะ
*หุ้นกลุ่มส่งออกที่กูรูคาดว่าจะได้รับผลกระทบจากทรัมป์ตัดสิทธิ GSP ประเทศไทย พอเอาเข้าจริง ๆ ก็กระทบน้อยมาก CPF ของเจียรวนนท์ กลับเด้งสวนอีก ส่วน TU ของธีรพงศ์ จันศิริ ประธานเจ้าหน้าที่บริหาร ไทยยูเนี่ยน กรุ๊ป นักลงทุนเทขายหนัก โดยประเมินว่า CPF, TU และ DELTA ราคาหุ้นที่เปลี่ยนแปลงไปทุก ๆ 1% จะมีผลต่อดัชนีหุ้นไทยเปลี่ยนแปลงไปประมาณ 0.21 จุด, 0.06 จุด และ 0.05 จุด ตามลำดับ
*สมาคมวิชาชีพบัญชีย้ำ TAS32 ไม่เลื่อน ใช้ปี 2563 แน่นอน ส่วนที่มีกระแสข่าวก่อนหน้านี้ว่าจะเลื่อนออกไป 3 ปี จะเป็นเพียงหุ้นกู้ของเดิมหรือคงค้างเท่านั้น ดังนั้นบริษัทจดทะเบียนที่จะออกหุ้นกู้ล็อตใหม่ ต้องปรับเงื่อนไขให้เข้ากับมาตรฐานบัญชีใหม่ ที่ผ่านมาก็มี BGRIM ของปรียนาถ สุนทรวาทะ ประธานเจ้าหน้าที่บริหาร บี.กริม เพาเวอร์ ที่จะออกหุ้นกู้ปลายปีนี้ ก็ออกมาย้ำให้นักลงทุนมั่นใจว่าได้ปรับเกณฑ์ออกหู้นกู้แล้ว ขณะที่รายอื่นก็ต้องเร่งปรับตัว ไม่เช่นนั้นสัดส่วนหนี้สินต่อทุนจะท่วม